શશી અને ઋતુલ બંને અલગઅલગ ઉંમરની વ્યક્તિ છે. પણ બંનેને એક ડર સતાવી રહ્યો છે કે પરિવારજનો અને જીવનમાં આવનારી વ્યક્તિને ખુશ નહીં રાખી શકાય તો? એક-બે વખત ખરાબ અનુભવ થવાથી દરેક વ્યક્તિ એવી જ નીકળશે એ વાત માની લેવી વધુ પડતી છે. રસ્તા ઉપર ચાલતાંચાલતાં એક-બે ઠોકર આવે તો આપણે ચાલવાનું બંધ નથી કરી દેતા. એક-બે અનુભવો થાય એટલે પ્રેમ, લગ્નસંસ્થા, જીવનસાથી વગેરે ઉપર ચોકડી ન મૂકી દેવાય. કોઈ પણ સંબંધની કદીય કોઈ ગેરંટી નથી હોતી. બધું જ આપણે ધાર્યું હોય એ રીતે નથી થવાનું. છતાંય જિંદગીને આગળ ધપાવવાની છે એ હકીકતથી કોઈ ભાગી નથી શકતું. કંઈ જ ન ચાલે ત્યારે આપણે નસીબને દોષ દઈને મન મનાવી લઈએ છીએ. હકીકત એ હોય છે કે એક-બે ખરાબ અનુભવો થવાથી એ રસ્તા ઉપર નો એન્ટ્રીનું પાટિયું મૂકી ન શકાય.